Hess-saak: Man wil weet hoe hy met moord verbind word | Netwerk24
Deur Maygene de Wee 12 Februarie 2020 13:03
Die eerste beskuldigde in die moordsaak van Jesse Hess en haar stiefoupa Chris Lategan het die hof Woensdag gevra om die staat te beveel om te sê hoe hy met die saak verbind word.
David van Boven (31) en Tasliem Ambrose (38) het in die landdroshof in Bellville elk op twee aanklagte van moord en twee van roof met verswarende omstandighede verskyn.
Hulle word daarvan aangekla dat hulle Hess en Lategan op 30 Augustus verlede jaar in hul woonstel vermoor het. Hulle is glo verwurg.
Van Boven se prokureur het dit aan die hof gestel dat die saak sedert November verlede jaar op die hofrol is en het die landdros versoek om, wanneer dit uitgestel word, die uitsteldatum as die finale datum te verklaar. Sy het ook gesê dat Van Boven voorlopig sy borgtogaansoek gaan laat vaar.
Die landdros het hierop geantwoord dat hy nie die staat kan beveel om te sê hoe hulle Van Boven met die saak verbind het nie. Daardie inligting sal in 'n borgtogaansoek uitkom en Van Boven het die reg om enige tyd om borgtog aansoek te doen.
Landdros Charles Scott het ook gesê wat strafsake betref is die tydperk wat dié saak op die hofrol is, nog betreklik kort.
"Dit is met ander woorde vir 'n strafregtelike saak nog 'n betreklike nuwe saak."
Scott het ook gesê dit is nie 'n saak wat onnodig vertraag is nie.
Die hof het gehoor DNS-verslae is nog uitstaande, maar dat daar gevra is dat dit dringende aandag sal geniet.
Ambrose, wat aanvanklik homself wou verteenwoordig, het ook Woensdag vir regshulp aansoek gedoen.
Van Boven, 'n verlangse familielid van Hess, het nadat die hof verdaag is, met sy vinger na die ondersoekbeampte, lt.kol. Adrian Pretorius, gewys en gesê: "Djy, Pretorius."
Netwerk24 het vroeër berig Van Boven en Ambrose het op 30 Augustus verlede jaar kort ná 12:00 by die woonstel opgedaag waar Hess-hulle gewoon het. Hulle het glo geld by Hess en Lategan gesoek.
Bronne beweer Van Boven het geweet dat Hess die oggend van haar dood R5 000 in 'n kompetisie van die radiostasie Heart 104.9 gewen het. Hulle het glo gedink dat sy reeds die geld gekry het.
Hess was tydens haar dood 'n eerstejaar-teologiestudent aan die Universiteit van Wes-Kaapland.
Van Boven was tydens Hess en Lategan se moord op parool uit. Hy het ook in November, 'n week voordat hy vir die moord op Hess en Lategan in hegtenis geneem is, na bewering 'n 16-jarige meisie in Hanover Park verkrag.
Hy is in Struisbaai in die Overberg-streek in hegtenis geneem. Hy het glo daarheen gevlug nadat sy foto in 'n plaaslike koerant verskyn het.
Van Boven verskyn Vrydag in die landdroshof in Wynberg op aanklag van verkragting en roof met verswarende omstandighede.